-गै, जल्दी-जल्दी भानस-भात करनाइ सीख ले ।
 -से किए माइ ? कोनो बेगरता हइ की ?
 - अगिला महिना तोहर विआह ठीक कए देलियौ ने तेँ ।
 -हे तूँहूँ बड मजाख करै छिकेँ । चौदह बरखमे कतौ ककरो विआह होइ हइ ।
 -हँ गै छौड़ी । हमर विआह तँ बारहेमे भए गेल रहै ।
 -तखन तोरा नै बुझल हौ । टेलीभीजनपर नै देखै छिकें कोना ओ छौड़ी पेट पकड़ि बपहारि काटै हइ । डाकडरनी कहै हइ जे कम उमरिमे विआह केलापर एनाहिते दरद होइ हइ ।
 -ओ तँ झूठे बाजै हइ । हमरा भेलै दरद ।
 -माइ गै । बारहेमे तोहर विआह भेलौ तेँ ने पहिलुका चारि गो बच्चा मरि गेलौ ।
 -हँ गे बेटी । तूँ ठीके बाजै छें । तोहर बात हमरामे जागरण आनि देलकौ । आब तोहर विआह अठारह कए बादे हेतौ । 